በኬላዎች ላይ ጥብቅ የቁጥጥር ሥራ እየተሰራ ነው
 አዲስ አበባ፡- የኮሮና ቫይረስ ወረርሽኝን ለመከላከል በአገሪቱ መግቢያና መውጫ ኬላዎች ላይ ጥብቅ ቁጥጥር እየተደረገ መሆኑ ተገለጸ። የኅብረተሰብ ጤና ኢንስቲትዩት፣ የኢትዮጵያ ጉምሩክ ኮሚሽንና የፌዴራል ፖሊስ በተለይ ለአዲስ ዘመን ጋዜጣ እንዳስታወቁት፣ የኮሮና ቫይረስን ለመከላከል እና ለመቆጣጠር በሚደረገው ጥረት በተጠናከረና በተቀናጀ መልኩ የቁጥጥር ሥራው እየተሰራ ነው። የኅብረተሰብ ጤና ኢንስቲትዩት የኅብረተሰብ ጤና አደጋ ማስተባበሪያ ማዕከል የኮቪድ 19 ዋና አስተባባሪ አቶ ዘውዱ አሰፋ እንዳሉት፤ በሃያ ዘጠኝ የአገሪቱ መግቢያና መውጫ ኬላዎች የበሽታውን ወረርሽኝ ለመከላከል በተቀመጠው አቅጣጫ መሰረት ሥራው እየተሰራ ነው። በቦሌ ዓለም አቀፍ አውሮፕላን ማረፊያ የሃያ አራት ሰዓት ክትትል እየተደረገ ሲሆን በኢትዮጅቡቲ የመግቢያ ኬላ ላይ በሽታው ወደ አገር ውስጥ ገብቶ እንዳይስፋፋ የጤና ሚኒስቴር በሚያስቀምጠውና የዓለም የጤና ድርጅት ይሰጥ በነበረው ምክረ ሀሳብ መሠረት የሙቀትና የሌሎች የበሽታ ልየታና የጤና ቅድመ መከላከል ሥራዎች እየተሰራ መሆኑን አመልክተዋል። በአገሪቱ መግቢያና መውጫ ኬላዎች ላይ ከ570 እስከ 620 የሚሆኑ የጤና ባለሙያዎች ቁጥጥር እያደረጉ መሆኑን ያነሱት አቶ ዘውዱ ከጉምሩክ ባለሥልጣን፣ ከፌዴራል ፖሊስና ከኢትዮጵያ መከላከያ ሚኒስቴር፣ ስደትና ከስደት ተመላሽ አስተዳደርና ከክልሎችና ሌሎች ከሚመለከታቸው አጋር ድርጅቶች ጋር በትብብር እየሰሩ መሆኑም ተናግረዋል። የኢትዮጵያ ጉምሩክ ኮሚሽን የኮሚሽነር ጽሕፈት ቤት ኃላፊ አቶ ወንዶሰን ደገፋ፤ በበኩላቸው በ14 ቅርንጫፎች ሰው በሚገባባቸውና በማይገባባቸው 94 ኬላዎች ላይ ክትትል እያደረጉ መሆኑን አስታውቀዋል። በተለይም አስራ አንዱ የአገር ውስጥ መግቢያ ኬላዎች ከሚመለከታቸው የመንግሥት ተቋማት ጋር በጋራ በመሆን ከጉምሩክ ሥራ በተጨማሪ በዓለም ወረርሽኝ ሆኖ የተከሰተውን የኮሮና ቫይረስ እንዳይስፋፋ በጋራ እየሰሩ መሆኑንም አመላክተዋል። በኮሚሽን ደረጃ ከየቅርንጫፍ ጽሕፈት ቤት ኃላፊዎች ጋር በቅድሚያ የሠራተኞች ጤንነት ለመጠበቅ የንጽህና መጠበቂያዎችና መከላከያዎች ለማዳረስ ተሰርቷል። በቀጣይ ወረርሽኙን ለመከላከል በየዕለቱ መረጃ ለመለዋወጥና ከክልልና ከፌዴራል የጤና ተቋማት ጋር በጋራ ለመስራት ከስምምነት ተደርሷል። የፌዴራል ፖሊስ የሕዝብ ግንኙነትና ኮሙኒኬሽን ዳይሬክተር አቶ ጀይላን ኡመር በበኩላቸው፤ ኮሚሽኑ ወደ አገር ውስጥ እንዳይገቡና እንዳይወጡ የተከለከሉ ሰዎችም ሆኑ ዕቃዎች ላይ ቁጥጥር እያደረገ ነው። ወደ አገር ውስጥ የሚገቡ ሰዎች በሕጉ መሠረት ምርመራ እንዲያደርጉና መቆየት የሚገባቸውም እንዲቆዩ በማድረግ ከመንግሥት የሚሰጠውን ኃላፊነት ለመወጣት በዝርዝር አሠራሮቹ ወደ ተግባር እንደሚገባ ገልጸዋል። አዲስ ዘመን መጋቢት 28/2012 አጎናፍር ገዛኸኝ